## Pravilnik o poticanju ulaganja u proizvodnju audiovizualnih djela

### NN 86/2012 (27.7.2012.), Pravilnik o poticanju ulaganja u proizvodnju audiovizualnih djela

86 27.07.2012 Pravilnik o poticanju ulaganja u proizvodnju audiovizualnih djela

MINISTRICA KULTURE

1981

Na temelju članka 39.a stavka 6. Zakona o audiovizualnim djelatnostima (»Narodne novine«, br. 76/07 i 90/11), ministrica kulture na prijedlog Hrvatskog audiovizualnog centra, nakon pribavljene suglasnosti ministra financija donosi

PRAVILNIK

O POTICANJU ULAGANJA U PROIZVODNJU AUDIOVIZUALNIH DJELA

Sadržaj Pravilnika

Članak 1.

Ovim Pravilnikom se utvrđuje način ostvarivanja financijskog poticaja, audiovizualna djela za koja se ostvaruje financijski poticaj, rokovi, kriteriji i drugi uvjeti za ostvarivanje financijskog poticaja, kao i program potpora sukladno posebnim propisima o državnim potporama i važećoj Odluci Vlade Republike Hrvatske o objavljivanju pravila o državnoj potpori kinematografskoj i ostaloj audiovizualnoj djelatnosti.

Kriteriji i uvjeti za dobivanje financijskog poticaja

Članak 2.

(1) Financijski poticaj je povrat 20% od ukupnog iznosa troškova učinjenih u Republici Hrvatskoj za proizvodnju igranih, animiranih i dokumentarnih filmova, televizijskih filmova, te televizijskih serija koje se proizvode u cijelosti ili djelomično u Republici Hrvatskoj, a koji su namijenjeni javnom prikazivanju te udovoljavaju kriterijima iz Zakona o audiovizualnim djelatnostima i ovoga Pravilnika, bez obzira financiraju li se iz domaćih ili međunarodnih izvora.

(2) Financijski poticaj iz stavka 1. ovoga članka za pojedino audiovizualno djelo ne može iznositi više od 4.000.000,00 kn, osim ako ovim Pravilnikom nije drukčije određeno.

(3) Financijski poticaj iz ovoga Pravilnika predstavlja državnu potporu sukladno propisima o državnim potporama Republike Hrvatske.

(4) Korisniku potpore će se omogućiti da potroši najmanje 20% filmskog proračuna u drugim državama članicama Europske unije, a da se zbog toga ne smanji iznos državne potpore iz ovoga Pravilnika.

(5) Zbroj sredstava iz državnih potpora Republike Hrvatske i drugih zemalja članica Europske unije, uključujući iznos financijskog poticaja iz ovoga Pravilnika i potpora malih vrijednosti, ne može iznositi više od 50% cjelokupnog proračuna predmetnog audiovizualnog djela, odnosno 50% opravdanih troškova projekta.

(6) Sukladno važećoj Odluci Vlade Republike Hrvatske o objavljivanju pravila o državnoj potpori kinematografskoj i ostaloj audiovizualnoj djelatnosti, ograničenje od 50% iz prethodnog stavka ovoga članka ne odnosi se na teška ili zahtjevna audiovizualna djela i audiovizualna djela niskoga proračuna, uključujući djela kojima su dodijeljene potpore malih vrijednosti, gdje je moguće sufinanciranje državnim potporama do 80% cjelokupnog proračuna audiovizualnog djela.

(7) Podnositelj koji dokaže da će proizvodnjom djela u Republici Hrvatskoj premašiti iznos od 20.000.000,00 kn ukupnih troškova učinjenih u Republici Hrvatskoj u okviru proizvodnje djela, ima pravo uputiti zahtjev Hrvatskom audiovizualnom centru (u daljnjem tekstu: Centar) za ostvarivanje prava na financijski poticaj (u daljnjem tekstu: Zahtjev) za predmetno djelo u iznosu većem od 4.000.000,00 kn. Iznos poticaja kao i dodatne obveze podnositelja utvrđuje Centar razmjerno raspoloživim sredstvima, sukladno ovom Pravilniku.

(8) Za dobivanje financijskog poticaja potrebno je ostvariti minimalan broj bodova u Kvalifikacijskom testu iz Dodatka 2 ovoga Pravilnika.

Kriteriji za podnositelja Zahtjeva za ostvarivanje prava na financijski poticaj

Članak 3.

(1) Podnositelj Zahtjeva mora biti pravna osoba registrirana u Republici Hrvatskoj za proizvodnju audiovizualnih djela koja zadovoljava sljedeće uvjete:

1. da, u svojstvu producenta, koproducenta i/ili izvršitelja usluge proizvodnje inozemnog djela (production service company), proizvodi igrani, animirani i dokumentarni film, televizijski film ili televizijsku seriju iz članka 4. ovoga Pravilnika, u cijelosti ili djelomično u Republici Hrvatskoj,

2. da je stekla autorska prava na scenarij u svrhu proizvodnje audiovizualnog djela ili je izvršitelj usluge proizvodnje inozemnog djela temeljem ugovorene suradnje s inozemnim subjektom koji je stekao autorska prava na scenarij u svrhu proizvodnje inozemnog djela,

3. da je u posljednje tri godine prije dana podnošenja Zahtjeva proizvela najmanje jedno djelo (igrani film, dokumentarni film, animirani film, televizijski film ili televizijsku seriju) koje je javno prikazano na barem jedan od sljedećih načina: komercijalno distribuirano u kinima i/ili na televiziji i/ili na najmanje jednom međunarodnom festivalu,

4. da raspolaže ukupnim podacima o cjelokupnom proračunu audiovizualnog djela za koje se traži poticaj (u slučaju domaće produkcije ili međunarodne koprodukcije u kojoj je hrvatska pravna osoba koproducent) ili raspolaže podacima o visini iznosa cjelokupnog proračuna audiovizualnog djela za koje se traži poticaj (u slučaju inozemnog djela).

(2) Izvršitelj usluge proizvodnje inozemnog djela (production service company) iz stavka 1. točke 1. ovoga članka je pravna osoba registrirana u Republici Hrvatskoj za proizvodnju audiovizualnih djela, koja temeljem ugovorene suradnje s inozemnim subjektom pruža usluge proizvodnje inozemnog djela u Republici Hrvatskoj te podnosi Zahtjev sukladno ovom Pravilniku.

(3) Iznimno od stavka 1. točke 3. ovoga članka, podnositelj Zahtjeva može biti i pravna osoba koja u posljednje tri godine prije dana podnošenja Zahtjeva nije proizvela najmanje jedno audiovizualno djelo, međutim, čiji osnivač ili direktor je bio producent najmanje jednog audiovizualnog djela koje zadovoljava uvjete javnog prikazivanja djela iz stavka 1. točke 3. ovoga članka u posljednje tri godine prije dana podnošenja Zahtjeva, što dokazuje svojim imenom i prezimenom naznačenim na proizvedenom audiovizualnom djelu.

(4) Podnositelj Zahtjeva ne može biti osoba iz stavka 1. ovoga članka:

– koja je poduzetnik u teškoćama,

– koja je u stečaju ili likvidaciji,

– kojoj je naložen povrat nezakonite državne potpore ili se nalazi u postupku povrata potpore,

– koja ima neplaćene, dospjele obveze po osnovi javnih davanja.

Zahtjev podnositelja koji ima neplaćene, dospjele obveze po osnovi javnih davanja odbacit će se.

(5) U slučaju domaće koprodukcije, u kojoj su svi koproducenti pravne osobe registrirane u Republici Hrvatskoj za proizvodnju audiovizualnih djela, koproducenti između sebe biraju jednog koproducenta koji u svojstvu podnositelja Zahtjeva sudjeluje u postupcima vezanim za financijski poticaj predviđen ovim Pravilnikom.

(6) U slučaju međunarodne koprodukcije, u kojoj je jedan od koproducenata pravna osoba registrirana u Republici Hrvatskoj za proizvodnju audiovizualnih djela, hrvatski koproducent sudjeluje u postupcima vezanim za financijski poticaj predviđen ovim Pravilnikom u svojstvu podnositelja Zahtjeva.

(7) U slučaju inozemne produkcije, neovisno o broju producenata i država njihovog podrijetla, u kojoj niti jedan od producenata nije pravna osoba registrirana u Republici Hrvatskoj za proizvodnju audiovizualnih djela, producent-nositelj projekta dužan je angažirati domaćeg izvršitelja usluge proizvodnje inozemnog djela (production service company) koji u svojstvu podnositelja Zahtjeva sudjeluje u postupcima vezanim za financijski poticaj predviđen ovim Pravilnikom.

Kriteriji koje mora ispuniti audiovizualno djelo za koje se može tražiti financijski poticaj

Članak 4.

(1) Djelo za koje podnositelj Zahtjeva može tražiti financijski poticaj je:

– igrani film, dokumentarni film, animirani film, televizijski film ili televizijska serija,

– koje se proizvodi u cijelosti ili djelomično u Republici Hrvatskoj,

– koje je namijenjeno javnom prikazivanju, te

– ostvaruje minimalan broj bodova u Kvalifikacijskom testu iz Dodatka 2 ovoga Pravilnika.

(2) Poticaj iz ovoga Pravilnika može se tražiti i za inozemno djelo, odnosno igrani, animirani, dokumentarni film, kao i televizijski film i televizijsku seriju iz stavka 1. ovoga članka, za čiji scenarij je autorska prava stekla inozemna pravna osoba registrirana za proizvodnju audiovizualnih djela izvan Republike Hrvatske.

(3) Kvalifikacijski test iz stavka 1. ovoga članka je test koji ispunjava podnositelj Zahtjeva čija je svrha kroz sustav bodova vrednovati kulturni sadržaj audiovizualnog djela za koje se traži financijski poticaj, doprinos ljudskih potencijala i korištenje produkcijskih potencijala Republike Hrvatske. Podnositelj Zahtjeva čije djelo u Kvalifikacijskom testu ostvari veći broj bodova od djela nekog drugog podnositelja, ne ostvaruje nikakve pogodnosti prilikom redoslijeda obrade Zahtjeva niti rezervacije sredstava.

(4) Osim uvjeta iz stavka 1. ovoga članka, za dobivanje financijskog poticaja djelo mora, zadovoljiti i sljedeće uvjete:

1. najmanji iznos ukupnih troškova učinjenih u Republici Hrvatskoj u okviru proizvodnje djela iz stavka 1. ovoga članka mora, bez poreza na dodanu vrijednost, iznositi 2.000.000,00 kuna za igrani film, 300.000,00 kuna za dokumentarni film, 500.000,00 kuna za animirani film, 1.000.000,00 kuna za televizijski film i najmanje 750.000,00 kuna po epizodi televizijske serije,

2. najmanje 50% članova ekipe angažirane u Republici Hrvatskoj za proizvodnju djela iz stavka 1. ovoga članka moraju biti hrvatski državljani, u slučaju kada se djelo u cijelosti proizvodi u Republici Hrvatskoj ili

3. najmanje 30% članova ekipe angažirane u Republici Hrvatskoj za proizvodnju djela iz stavka 1. ovoga članka moraju biti hrvatski državljani, u slučaju kada se djelo djelomično proizvodi u Republici Hrvatskoj, a djelomično u drugoj/drugim državama.

(5) Djelo za koje podnositelj Zahtjeva ne može steći pravo na financijski poticaj je:

– promidžbeno audiovizualno djelo i/ili audiovizualna komercijalna komunikacija,

– djelo koje promiče nasilje, rasizam, govor mržnje i/ili ima pornografski sadržaj i sl.,

– djelo koje promiče ponašanja u suprotnosti s interesima javnog zdravlja, zaštite ljudskih prava, javne sigurnosti i sl.,

– dnevna drama (»sapunica«),

– situacijska komedija (»sitcom«).

(6) Podnositelj Zahtjeva stječe pravo na financijski poticaj za djelo iz stavka 1. i 2. ovoga članka pod uvjetom da je na dan predaje Zahtjeva, između ostalog, osigurao 70% sredstava predviđenih za pokrivanje troškova proizvodnje djela u Republici Hrvatskoj.

Troškovi koji se priznaju

Članak 5.

(1) Za dobivanje financijskog poticaja priznaju se troškovi za robe i usluge učinjeni u Republici Hrvatskoj u okviru proizvodnje djela iz članka 4. ovoga Pravilnika.

(2) Popis troškova koji se priznaju određen je u Dodatku 3 koji je sastavni dio ovoga Pravilnika.

Povjerenstvo Centra za poticanje ulaganja u proizvodnju audiovizualnih djela

Članak 6.

(1) Povjerenstvo Centra za poticanje ulaganja u proizvodnju audiovizualnih djela (u daljnjem tekstu: Povjerenstvo) sastoji se od 5 članova i to: jednog člana iz Ministarstva kulture, dva producenta iz Hrvatske udruge producenata, jednog člana iz Ministarstva financija i jednog člana iz Centra. Članovima Povjerenstva mogu se imenovati zamjenici koji zamjenjuju pojedinog člana u slučaju spriječenosti da sudjeluje u radu Povjerenstva.

(2) Članove Povjerenstva i njihove zamjenike imenuje i razrješava ministar kulture, na prijedlog tijela iz kojeg dolaze, i to na razdoblje od dvije godine. Članovi Povjerenstva i njihovi zamjenici mogu biti ponovno imenovani.

(3) Član Povjerenstva ne smije za vrijeme trajanja svog mandata sudjelovati u razmatranju i odlučivanju o Zahtjevu:

– za djelo čiji je producent, koproducent ili suradnik u proizvodnji,

– koji je podnijela pravna osoba u čijoj je vlasničkoj i/ili upravljačkoj strukturi, odnosno čiji je radnik.

(4) Član Povjerenstva koji je u sukobu interesa u smislu stavka 3. ovoga članka, dužan je o tome odmah obavijestiti Centar, te se izuzeti od razmatranja i odlučivanja o Zahtjevu. U tom slučaju člana Povjerenstva u radu Povjerenstva zamjenjuje njegov zamjenik.

(5) Na sjednicama koje se održavaju u Centru prema potrebi, a najmanje jednom svaka tri mjeseca, Povjerenstvo razmatra Zahtjeve i priloženu dokumentaciju, procjenjuje jesu li ispunjeni uvjeti za dobivanje financijskog poticaja iz ovoga Pravilnika i donosi prijedlog rješenja s obrazloženjem.

(6) Način rada i donošenje odluka Povjerenstva određuje se Poslovnikom.

(7) Članovi Povjerenstva i njihovi zamjenici imaju pravo na nagradu za rad u Povjerenstvu čiju visinu utvrđuje Ministarstvo kulture u skladu s Odlukom Vlade Republike Hrvatske o visini naknade članovima povjerenstava, vijeća, savjeta, radnih skupina i drugih sličnih tijela.

Podnošenje Zahtjeva za ostvarivanje prava na financijski poticaj

Članak 7.

(1) Najkasnije 30 dana prije početka snimanja djela iz članka 4. ovoga Pravilnika u Republici Hrvatskoj ili prve animacije učinjene u Republici Hrvatskoj (u slučaju animiranog filma), podnositelj Zahtjeva obvezan je Povjerenstvu dostaviti:

1. ispunjeni obrazac Zahtjeva iz Dodatka 1 ovoga Pravilnika,

2. potvrdu nadležnog tijela o uredno izvršenim obvezama plaćanja po osnovi javnih davanja,

3. dokaz o javnom prikazivanju djela koje je proizveo tijekom prethodne tri godine u Republici Hrvatskoj:

– za dugometražni igrani film – potvrda distributera/kinoprikazivača o prikazivanju i isječak iz dnevnih novina kojim se dokazuje prikazivanje u redovnoj distribuciji ili potvrda nakladnika televizijskog programa na nacionalnoj razini o emitiranju navedenog djela,

– za animirani, kratkometražni igrani i dokumentarni film – dokaz o prikazivanju u okviru programa barem jednog međunarodnog filmskog festivala,

4. scenarij i kratki sadržaj djela (sinopsis) djela iz članka 4. ovoga Pravilnika za čiju proizvodnju traži financijski poticaj,

5. cjelokupni proračun (troškovnik) djela za koje se traži poticaj, u slučaju domaće produkcije ili koprodukcije, te međunarodne koprodukcije u kojoj je hrvatska pravna osoba koproducent, ili podatak o visini iznosa cjelokupnog proračuna audiovizualnog djela za koje se traži poticaj, u slučaju izvršenja usluge proizvodnje inozemnog djela,

6. plan financiranja proizvodnje cjelokupnog djela u kojem su navedeni svi izvori financiranja (bez obzira jesu li domaći ili inozemni), uključujući točan iznos državnih potpora Republike Hrvatske i zemalja članica Europske unije, kao i postotak sudjelovanja svakog pojedinog izvora u cjelokupnom proračunu djela,

7. popis planiranih troškova proizvodnje djela u Republici Hrvatskoj,

8. popis svih autora i djelatnika angažiranih u proizvodnji audiovizualnog djela u Republici Hrvatskoj (Popis ekipe),

9. operativni plan proizvodnje djela u Republici Hrvatskoj,

10. operativni plan proizvodnje djela s konačnim datumom završetka cjelokupne proizvodnje djela,

11. plan priljeva i potrošnje sredstava za proizvodnju djela u Republici Hrvatskoj,

12. dokaz o tome da je osigurano 70% sredstava predviđenih za pokrivanje troškova proizvodnje djela iz članka 4. ovoga Pravilnika u Republici Hrvatskoj (npr. ugovor, predugovor, pismo namjere s točnim iznosom), te

13. ispunjeni obrazac Kvalifikacijskog testa iz Dodatka 2 ovoga Pravilnika.

(2) U slučaju međunarodne koprodukcije, domaći koproducent uz Zahtjev je dužan priložiti i ovjereni preslik predugovora ili ugovora o koprodukciji.

(3) U slučaju inozemne produkcije, Izvršitelj usluge proizvodnje inozemnog djela uz Zahtjev je dužan priložiti i ovjereni preslik predugovora ili ugovora o suradnji s inozemnim subjektom (tzv. servisni ugovor).

(4) Svi dokumenti iz stavka 1. ovoga članka, predaju se na hrvatskom jeziku, a predugovor/ugovor iz stavka 2. i 3. ovoga članka u ovjerenom prijevodu na hrvatski jezik.

Ostvarivanje prava na financijski poticaj

Članak 8.

(1) Centar na prijedlog Povjerenstva donosi rješenje kojim jamči podnositelju Zahtjeva ostvarivanje prava na financijski poticaj u određenom novčanom iznosu temeljem planiranog proračuna proizvodnje djela i dokumentacije određene ovim Pravilnikom, koji će biti isplaćen po završetku proizvodnje audiovizualnog djela u Republici Hrvatskoj u okviru osiguranih sredstava namijenjenih za mjere poticaja u kalendarskoj godini u kojoj se izdaje rješenje.

(2) Rješenja o jamstvu iz stavka 1. ovog članka donose se po sustavu prednosti prijave, do iskorištenja godišnjeg iznosa predviđenog u državnom proračunu, s time da se u prvoj polovici svake kalendarske godine ne smije jamčiti više od 50% godišnjih rezerviranih sredstava za poticaje.

(3) Tražbine iz rješenja o jamstvu iz stavka 1. ovoga članka ne mogu se ustupiti trećoj osobi.

Obveze pravne osobe kojoj je izdano rješenje

Članak 9.

(1) Nakon završetka proizvodnje djela u Republici Hrvatskoj, pravna osoba kojoj je izdano rješenje iz članka 8. ovoga Pravilnika dužna je u roku utvrđenom u rješenju dostaviti Centru sljedeću dokumentaciju:

– cjelokupni izračun stvarno učinjenih troškova proizvodnje djela iz članka 4. ovoga Pravilnika u Republici Hrvatskoj, potvrđen od ovlaštenog revizora registriranog u Republici Hrvatskoj čije usluge plaća podnositelj Zahtjeva,

– preslike dokaza da su uredno izvršene sve obveze plaćanja vezane uz proizvodnju djela iz članka 4. ovoga Pravilnika u Republici Hrvatskoj, uključujući i obveze plaćanja po osnovi javnih davanja, potvrđene od ovlaštenog revizora registriranog u Republici Hrvatskoj čije usluge plaća podnositelj Zahtjeva.

(2) Povjerenstvo utvrđuje usklađenost dokaza iz stavka 1. ovoga članka s popisom planiranih troškova proizvodnje djela u Republici Hrvatskoj i ostalom dokumentacijom temeljem koje je podnositelj dobio rješenje iz članka 8. ovoga Pravilnika.

(3) Pravna osoba kojoj je izdano rješenje iz članka 8. ovoga Pravilnika dužna je bez odgode izvijestiti Centar u slučaju da je nakon donošenja rješenja došlo do:

– pomicanja datuma početka snimanja ili izrade prve animacije (u slučaju animiranog filma) za više od 30 dana od predviđenog,

– promjene u podnesenom planu financiranja proizvodnje cjelokupnog djela u kojem su navedeni svi izvori financiranja,

– bitne izmjene pravnog i/ili činjeničnog stanja.

Isplata financijskog poticaja

Članak 10.

(1) Sredstva za financijske poticaje rezerviraju se u godišnjem iznosu u državnom proračunu Republike Hrvatske za tekuću godinu.

(2) Centar obavlja isplatu iznosa financijskog poticaja utvrđenog rješenjem iz članka 8. ovoga Pravilnika na račun podnositelja Zahtjeva kod poslovne banke u Republici Hrvatskoj, pod uvjetom da je podnositelj Zahtjeva ispunio obveze iz članka 9. ovoga Pravilnika

(3) U slučaju inozemne produkcije, a pod uvjetom da je podnositelj Zahtjeva ispunio obveze iz članka 9. ovoga Pravilnika, Centar obavlja isplatu iznosa financijskog poticaja utvrđenog rješenjem iz članka 8. ovoga Pravilnika na poseban račun podnositelja Zahtjeva kod poslovne banke u Republici Hrvatskoj, otvoren namjenski u svrhu proizvodnje predmetnog djela.

(4) U slučaju da je u razdoblju od donošenja rješenja do završetka proizvodnje djela iz članka 4. ovoga Pravilnika u Republici Hrvatskoj došlo do promjene visine troškova, na način da su stvarno učinjeni troškovi manji od troškova priznatih rješenjem, Centar će prilagoditi isplatu iznosa financijskog poticaja razmjerno smanjenju stvarno učinjenih troškova.

Članak 11.

Zahtjev za ostvarivanje prava na financijski poticaj, Kvalifikacijski test (A Kulturni sadržaj, B Doprinos ljudskih potencijala, C Korištenje produkcijskih potencijala Republike Hrvatske) i Popis troškova koji se priznaju su Dodaci 1, 2 i 3 te su sastavni dio ovoga Pravilnika.

Završna odredba

Članak 12.

Ovaj Pravilnik stupa na snagu osmog (8) dana od dana objave u »Narodnim novinama«.

Klasa: 612-12/11-01/0086

Urbroj: 532-10-01/4-12-11

Zagreb, 20. srpnja 2012.

Ministrica
prof. dr. sc. Andrea Zlatar Violić, v. r.

DODATAK 1

ZAHTJEV ZA OSTVARIVANJE PRAVA NA FINANCIJSKI POTICAJ

Ispunjeni obrazac molimo poslati (u tiskanom i elektronskom obliku) na adresu:

Hrvatski audiovizualni centar

Odjel za poticanje ulaganja u audiovizualnu proizvodnju

Nova Ves 18

10 000 Zagreb

Broj zahtjeva (ispunjava HAVC):

|  |
| --- |
| PODACI O PODNOSITELJU ZAHTJEVA |

Naziv podnositelja:

OIB:

Ime i prezime direktora:

Ime i prezime osobe ovlaštene za
 zastupanje:

Sjedište:

Grad i poštanski broj:

Telefon:

Fax:

Mobilni telefon:

E-mail:

Osoba za kontakt:

E-mail osobe za kontakt:

|  |
| --- |
| PODACI O DJELU |

Naziv audiovizualnog djela:

Glavni producent:

Redatelj:

Kategorija djela (odabrati 1)

Igrano ☐

Dokumentarno ☐

Animirano ☐

Klasifikacija djela (odabrati 1)

Film ☐

TV Filmv ☐

TV Serija ☐

|  |
| --- |
| PODACI O PROIZVODNJI |

Ukupan broj dana snimanja\*:

Ukupan broj dana snimanja u RH\*:

Ukupan broj angažiranih autora
 i djelatnika u RH:

Ukupan broj angažiranih hrvatskih
 autora i djelatnika u RH:

Datum početka snimanja\*:

Datum završetka snimanja\*:

Datum početka snimanja\* u RH:

Datum završetka snimanja\* u RH:

\*ili proizvodnje djela, u slučaju animiranog filma

|  |
| --- |
| FINANCIJSKI PODACI |

Ukupni trošak (proračun) djela:

Ukupni lokalni trošak (proračun)
 u RH:

Ukupni iznos državnih potpora
 u RH:

Iznos državnih potpora u
 Europskoj uniji:

|  |
| --- |
| BANKOVNI PODACI |

Ime nositelja računa:

Banka:

Adresa banke:

Žiro-račun:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

Potpis i žig podnositelja zahtjeva Datum podnošenja zahtjeva

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ime i prezime podnositelja zahtjeva
(tiskanim slovima)

DODATAK 2

KVALIFIKACIJSKI TEST

NAZIV PROJEKTA

BROJ PROJEKTA

Osnovni uvjeti: da bi projekt zadovoljio kvalifikacijski test, mora ostvariti minimalno 15 bodova (od ukupno 37 mogućih), s time da mora zadovoljiti minimalno 7 bodova iz Dijela B (Doprinos ljudskih potencijala) i minimalno 4 boda iz Dijela C (Korištenje produkcijskih potencijala Republike Hrvatske).

DIO A: KULTURNI SADRŽAJ

|  |  |  |  |
| --- | --- | --- | --- |
|  |  | Mogući broj bodova | Ostvareni broj bodova\* |
| A1 | Tema i sadržaj djela temelji se na osobi, liku ili događajima koji čine dio svjetske kulture, povijesti, mitologije ili religije | 2 |  |
| A2 | Djelo je smješteno na lokaciji u Hrvatskoj ili u nekoj od europskih država, ili njegove slike predstavljaju Hrvatsku ili neku drugu europsku državu ili kulturno okruženje | 2 |  |
| A3 | Djelo je inspirirano ili se temelji na adaptaciji postojećeg književnog, glazbenog, kazališnog ili audiovizualnog djela | 2 |  |
| A4 | Djelo se bavi suvremenim političkim, društvenim ili kulturnim temama i/ili sadržajima | 2 |  |
| A5 | Konačna verzija djela je na hrvatskom ili jednom od europskih jezika | 2 |  |
| A6 | Djelo predstavlja suvremenog umjetnika iz druge discipline, a njegov/njen doprinos čini bitan dio djela | 2 |  |
| UKUPNO | | 12 |  |

\* Ispunjava Povjerenstvo

DIO B: DOPRINOS LJUDSKIH POTENCIJALA

|  |  |  |  |  |
| --- | --- | --- | --- | --- |
|  | | | Mogući broj bodova | Ostvareni broj bodova |
|  | | |  |  |
| B1 | Djelo pridonosi razvoju svog žanra | | 3 |  |
| B2 | Djelu su svoj doprinos dali državljani Republike Hrvatske u ulozi: | |  |  |
|  | a) | Redatelja | 1 |  |
|  | b) | Producenta | 1 |  |
|  | c) | Barem jedan koautor: |  |  |
|  |  | Direktor fotografije |  |  |
|  |  | Autor scenarija |  |  |
|  |  | Autor dijaloga |  |  |
|  |  | Skladatelj glazbe |  |  |
|  |  | Glavni animator | 1 |  |
|  | d) | Barem jedan autor doprinosa ili voditelj sektora: |  |  |
|  |  | Scenograf |  |  |
|  |  | Kostimograf |  |  |
|  |  | Montažer |  |  |
|  |  | Slikar maski |  |  |
|  |  | Operater kamere |  |  |
|  |  | Montažer zvuka |  |  |
|  |  | Glavni garderobijer |  |  |
|  |  | Prvi pomoćnik redatelja |  |  |
|  |  | Direktor filma |  |  |
|  |  | Vođa snimanja |  |  |
|  |  | Supervizor vizualnih efekata |  |  |
|  |  | Dizajner likova (animirani film) |  |  |
|  |  | Dizajner pozadina (animirani film) |  |  |
|  |  | Glavni Modeler (animirani film) | 1 |  |
|  | e) | Glavni glumac/glumica | 1 |  |
|  | f) | Minimalno 3 sporedna glumca/glumice | 1 |  |
| UKUPNO | | | 6 |  |

|  |  |  |  |
| --- | --- | --- | --- |
| B3 | Ostali djelatnici angažirani u proizvodnji djela |  |  |
|  | Najmanje 50% djelatnika angažiranih u proizvodnji djela u Hrvatskoj, izuzev onih koji su već ostvarili bodove u B2 i statista su državljani Republike Hrvatske. | 6 |  |
|  | ili |  |  |
|  | Najmanje 40% djelatnika angažiranih u proizvodnji djela u Hrvatskoj, izuzev onih koji su već ostvarili bodove u B2 i statista su državljani Republike Hrvatske. | 4 |  |
|  | ili |  |  |
|  | Najmanje 30% djelatnika angažiranih u proizvodnji djela u Hrvatskoj, izuzev onih koji su već ostvarili bodove u B2 i statista su državljani Republike Hrvatske. | 3 |  |
|  | UKUPNO | 6 |  |
| UKUPNO | | 15 |  |

\* Ispunjava Povjerenstvo

DIO C: KORIŠTENJE PRODUKCIJSKIH POTENCIJALA REPUBLIKE HRVATSKE

|  |  |  |  |
| --- | --- | --- | --- |
|  |  | Mogući broj bodova | Ostvareni broj bodova |
| C1 | Snimanje i/ili proizvodnja se odvija na lokacijama ili u studijima u Hrvatskoj |  |  |
|  | Najmanje 50% od ukupnih dana snimanja/proizvodnje odvija se u Hrvatskoj | 5 |  |
|  | ili |  |  |
|  | Najmanje 30 do 50% od ukupnih dana snimanja/proizvodnje odvija se u Hrvatskoj | 3 |  |
|  | ili |  |  |
|  | Najmanje 15 do 30% od ukupnih dana snimanja/proizvodnje odvija se u Hrvatskoj | 2 |  |
|  | UKUPNO | 5 |  |
|  |  |  |  |
| C2 | Za produkciju su angažirani pružatelji usluga sa sjedištem u Hrvatskoj |  |  |
|  | Najmanje 50% ukupnog produkcijskog troška ostvarenog u Hrvatskoj isplaćuje se hrvatskom pružatelju usluga. | 5 |  |
|  | ili |  |  |
|  | Najmanje 30% ukupnog produkcijskog troška ostvarenog u Hrvatskoj isplaćuje se hrvatskom pružatelju usluga. | 3 |  |
|  | ili |  |  |
|  | Najmanje 15% ukupnog produkcijskog troška ostvarenog u Hrvatskoj isplaćuje se hrvatskom pružatelju usluga. | 2 |  |
|  | UKUPNO | 5 |  |
|  |  |  |  |
| UKUPNO | | 10 |  |

DODATAK 3

POPIS TROŠKOVA KOJI SE PRIZNAJU

– Otkup, troškovi autorskih prava i naknade za davanje na korištenje arhivskih video, foto i materijala iz muzejskih i memorijalnih kolekcija

– Otkup, troškovi autorskih prava i naknade za davanje na korištenje literarnih predložaka, kazališnih tekstova i sl.

– Otkup, troškovi autorskih prava i naknade za davanje na korištenje originalnih tekstova, scenarija, slike, glazbe

– Troškovi istraživanja i priprema

– Honorari stručnih suradnika

– Troškovi prijevoda

– Troškovi rada na scenariju

– Troškovi razvoja projekta

– Troškovi odabira glumaca (casting)

– Troškovi odabira statista

– Troškovi proba s glumcima

– Troškovi proba šminke, maske i frizure

– Troškovi probe kostima

– Izrada fotografija

– Uredski troškovi:

– najam uredskog prostora, privremenih skladišta i uredskog namještaja

– najam uredske opreme (telefon, telefaks, računala, fotokopirnog uređaja i sl.)

– priključci za telefon i internet, komunalni doprinosi, računi za telekomunikacijske i internetske usluge

– troškovi dostave i poštanskih usluga

– razne dozvole (Ministarstvo unutarnjih poslova, Hrvatske ceste i sl.), hitna pomoć, najam radio uređaja i sl.

– Izrada financijskog plana i razrada snimanja

– Troškovi obilaska lokacija

▪ smještaj

▪ ishrana

▪ dnevnice

▪ honorari za autorski i produkcijski tim u obilasku lokacija, s pripadajućim javnim davanjima (porezi, prirezi, razrezi, doprinosi)

– Troškovi transporta (najam kombija, svih vozila potrebnih za proizvodnju AV djela, gorivo, cestarine, ostali troškovi vezani za transport i vozila)

– Troškovi prijevoza (zrakoplov, vlak, autobus, brod)

– Troškovi smještaja djelatnika angažiranih u proizvodnji djela (pripreme, snimanje, obrada, dorada i dizajn slike i zvuka)

– Troškovi ishrane (catering, craft servis)

– Troškovi kupovine scenografije i rekvizite

– Troškovi gradnje scenografije i studija

– Troškovi najma scenografije, rekvizite i studija

– Najam i troškovi opreme i adaptacija objekata

– Najam poljoprivrednih dobara

– Najam životinja svih vrsta

– Najam pokretne i nepokretne imovine (posuđe, namještaj i sl.; vozila, traktori, brodovi, seljačka kola, pašnjaci, vinogradi i sl.)

– Najam objekata i infrastruktura potrebnih za snimanje AV djela (pokretne kuhinje, WC-i, kamp kućice, šatori, autobusi, za kostim i šminku i sl.)

– Najam vozila u svrhu pružanja usluge proizvodnje AV djela (policijska vozila, zaštitarska vozila, hitna pomoć, vatrogasna kola i sl.)

– Troškovi kostimografije (troškovi svih usluga, najma i kupovine dobara vezanih uz kostimografiju AV djela)

– Troškovi modeliranja likova i scenografije te izrade pozadina (troškovi usluga, najma i kupovine materijala za animirana AV djela)

– Troškovi najma opreme i računalnih programa za animaciju, kompoziting i rendering te kupovina materijala vezanih uz animaciju

– Troškovi kupovine i najma ostale računalne opreme i programa

– Troškovi specijalnih efekata

– Troškovi šminke, maske i frizure

– Troškovi najma scenske tehnike i kupovine robe i dobara vezanih uz scensku tehniku

– Troškovi najma rasvjetne tehnike i kupovine robe i dobara vezanih uz rasvjetnu tehniku

– Troškovi najma kamere, prateće tehnike uz kameru, te kupovina robe i dobara vezanih za kameru i prateću tehniku

– Troškovi najma opreme za zvuk, prateće tehnike uz opreme za zvuk, te kupovina robe i dobara vezanih za opremu za zvuk

– Troškovi glazbe

– Troškovi montaže slike, zvuka i glazbe

– Troškovi obrade, dorade i dizajna slike i zvuka

– Troškovi lokacija

– Pravni troškovi

– Troškovi osiguranja cjelokupne ekipe

– Troškovi osiguranja scenografije i tehnike

– Troškovi osiguranja filma

– Honorari autorskog, produkcijskog i tehničkog ljudskog potencijala sa svim pripadajućim javnim davanjima (porezi, prirezi, razrezi, doprinosi)

▪ Sektor režije

▪ Sektor produkcije

▪ Sektor organizacije

▪ Sektor glumaca

▪ Sektor statista

▪ Sektor kaskadera

▪ Sektor scenografije, gradnje, rekvizite i studija

▪ Sektor scenske tehnike

▪ Sektor specijalnih efekata

▪ Sektor animacije

▪ Sektor modeliranja likova

▪ Sektor modeliranja scenografije

▪ Sektor kostimografije

▪ Sektor maske i frizure

▪ Sektor rasvjete

▪ Sektor kamere

▪ Sektor zvuka

▪ Sektor lokacija

▪ Sektor ishrane (catering, craft servis)

▪ Sektor glazbe

▪ Sektor montaže slike

▪ Sektor montaže zvuka

▪ Sektor montaže glazbe

▪ Sektor obrade, dorade i dizajna slike i zvuka

▪ Sektor stručnjaka za posebne potrebe (doktori, medicinske sestre, veterinari, gorska služba i sl.)

▪ Sektor specijalnih konzultanata (pravnici, istraživači, povjesničari, koreografi, glazbeni voditelji, ekonomski konzultanti i sl.).

Pravilnik, NN 86/2012-1981
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)